Teleurstellende Cheetahs op randjie van uitspeelstryd | Maroela Media
'n Enkele punt in hulle laaste twee ligawedstryde kan vir die Cheetahs 'n uitspeelstryd in die Pro14 verseker; twee punte verseker dit.
Hulle het Saterdagaand in Bloemfontein teen 'n moeë Cardiff Bluesspan met 'n strafdrie lank ná speeltyd verstreke was met 29-27 deurgeskraap, maar het nie op hulle tuisveld heeltemal oortuig nie.
In ag genome dat die Blues kwalik 'n dag voor die wedstryd eers in Bloemfontein aangekom het ná 50 uur se vliegdrama tussen Londen en die Vrystaatse hoofstad, was dit seker te wagte dat die Cheetahs teen die einde sterker sou eindig.
Die strafdrie vertel dat dit wel só was, maar eintlik het hulle in die tweede helfte tweede viool gespeel.
Die verdedigingstruktuur van die Vrystaatse span was aan die eina-kant met te veel beweegruimte wat aan Cardiff toegelaat is; hulle eie aanvalle het skerpheid kortgekom; en hulle het, soos so dikwels vanjaar, by die afbreekpunte tweede viool gespeel.
Dit was eintlik die ou-ou storie waar die Cheetahs byna 'n wedstryd weggesmyt het wat hulle in die sakkie gehad het. Hulle was rustyd met 22-6 voor, maar goeie afbreekbesit en 'n onvermoë om bresse te slaan het hulle gekortwiek. Hulle kon 'n les geleer het by die besoekers wat hulle kanse deeglik gebruik het.
Die Blues het drie keer in die tweede helfte gaan druk. Hulle moet nou maar hoop Munster en die Kings hou die Cheetahs uit die derde plek met onwaarskynlike permutasies waarvolgens die Cheetahs twee ligapunte in die twee wedstryde sal moet bymekaarskraap.
♦ Swys Venter se span is nou nege punte voor die Blues op die punteleer en het 'n yslike batige punteverskil vergeleke met die Walliesers.
Die Cheetahs kan selfs nog tweede eindig. Hulle is ses punter agter Munster, teen wie hulle aanstaande naweek speel. 'n Sege daar én teen die Kings in die baai, en 'n neerlaag vir Munster teen Ulster in húlle laaste wedstryd, kan die Cheetahs selfs tweede in afdeling A laat eindig.
Cheetahs (22) 29: Drieë: Rabs Maxwane (2), Francois Venter, strafdrie. Doelskoppe: Niel Marais. Strafdoel: Marais.
Cardiff Blues (6) 27: Drieë: Owen Lane, Willis Halaholo, Rey Lee-Lo. Doelskoppe: Steven Shingler (3). Strafdoele: Gareth Anscombe (2).
Kings verloor teen Munster
Met CJ Stander en die twee Suid-Afrikaanse slotte Jean Kleyn en Gerbrandt Grobbelaar wat die vuur voorlangs aangesteek het, het die beter opsies, afronding en veral die speltempo van Munster in die tweede helfte, die stryd in George beslis.
Johann van Graan, wat die Ierse span afrig, was kort voor rustyd nog 'n benoude kêrel, maar toe Munster gaan druk en met die telling op 13-15 omdraai en daarná wegtrek met 'n skielike hoër speltempo, was dit nog 'n neerlaag vir die Kings.
Hulle begin egter toenemend mededingend raak en kan die Cheetahs oor twee weke in albei se laaste ligawedstryd laat bontstaan.
Kings (15) 22: Drieë: Andisa Ntsila, Stephan Greeff, Michael Makase. Doelskoppe: Masixole Banda (2). Strafskop: Banda (1).
Munster (13) 39: Drieë: Niall Scannell, Calvin Nash, CJ Stander, Dan Goggin, Rhys Marshall, Dave Kilcoyne. Doelskoppe: Ian Keatley (3). Strafskop: Keatley.